**Kozorožec dagestanský** alebo **kozorožec hladkorohý** (lat. *Capra cylindricornis*) je druh z rodu koza (*Capra*). Niekedy sa považuje za poddruh kozorožca kaukazského, t.j. *Capra caucasica cylindricornis* (po slovensky: kozorožec dagestanský, kozorožec hladkorohý alebo **kozorožec kaukazský východný**).

Výskyt
------

Vyskytuje sa vo východnej časti Veľkého Kaukazu. Divo žijúca populácia sa odhaduje na 23 000 jedincov.

Opis
----

Samce kozorožca dagestanského v kohútiku merajú okolo 105 cm a vážia približne 140 kg, dĺžka tela je 190 cm. Samice v kohútiku merajú 85 cm a vážia 56 kg, dĺžka tela je 138 cm. Briadka samcov, ktorá v lete takmer úplne absentuje alebo je malá, dosahuje plnú dĺžku okolo 12 cm v štvrtom alebo piatom roku života.

Dĺžka rohov samcov je 70 až 90 cm, rohy samíc sú dlhé 20 až 22 cm.

Letná srsť je krátka a má hnedožltú farbu, pri chvoste a na končatinách je tmavšie. Zimná srsť samíc a mladých jedincov je podobná letnej, ale o niečo šedšia. U samcov je v zime tmavohnedá.

Spôsob života a správanie
-------------------------

Živí sa rôznou vegetáciou, od bylín preferovaných na jar a v lete, po trávy, a listy stromov či kríkov na jeseň a v zime. Počas teplejších mesiacov konzumuje potravu ráno, večer a v noci, pričom poludňajšie horúčavy trávi odpočinkom v tieni. V zime sa zvykne pásť počas celého dňa, čo strieda s odpočívaním. Denne dokáže prejsť až 20 kilometrov a 1 000 výškových metrov. Jeho predátormi sú vlky a rysy. Dospelé samce zvyčajne obývajú vyššie polohy, na rozdiel od samíc s mláďatami, ku ktorým sa presúvajú počas obdobia párenia.

V období párenia, trvajúcom od konca novembra do začiatku januára, zvádzajú samce medzi sebou vášnivé súboje o samice. Staršie samce dokážu odplašiť mladých sokov pomocou zastrašujúcich póz a naháňania, strety s použitím rohov sú menej časté. U samcov podobnej veľkosti a veku sú súboje agresívnejšie, používajú pri nich svoje rohy a veľkou silou do seba narážajú hlavami, pokiaľ sa jeden nevzdá a zo skupiny neodíde. Samce si tiež počas ruje značia svoje teritóriá odstraňovaním kôry zo stromov a pachom.

Gravidita trvá od 160 do 165 dní. Samice v máji a júni rodia väčšinou jedno, v 3% prípadov dve, 3,4 až 4,1 kg vážiace mláďatá, ktoré sa dokážu s veľkou obratnosťou pohybovať po strmých svahoch už deň po narodení.

Mláďatá zvyčajne začínajú konzumovať trávu po prvom mesiaci, odstavené od mlieka sú však až po zhruba pol roku. Rastú relatívne pomaly, samice dosahujú plnú veľkosť vo veku 5, samce 10 až 11 rokov. Samice pohlavne dospievajú vo veku 2 rokov, ale v prírodných podmienkach sa rozmnožujú až vo veku 4 rokov. V prírode sa kozorožec dagestanský dožíva približne 15, v zajatí až 22 rokov.

Kozorožec dagestanský dokáže krížením sa s kozorožcom kaukazským alebo kozou domácou produkovať plodné potomstvo, aj keď v prírode sa to často nedeje.

Rozšírenie
----------

Vyskytuje sa v Rusku, Gruzínsku a Azerbajdžane.

Obýva horské oblasti v nadmorských výškach 800 až 4 000 metrov. Väčšina populácii sa vyhýba ľuďom a žije v nadmorských výškach nad 3 000 metrov. Rozšírenie sa na západnom okraji prekrýva s rozšírením kozorožca kaukazského.

Ohrozenie a ochrana
-------------------

Na červenom zozname IUCN je kozorožec kaukazský zaradený medzi „takmer ohrozené" druhy. Najväčšími hrozbami sú pytliactvo a konkurencia o potravu s domestikovaným dobytkom. Trend populácie je stabilný.

Galéria
-------

* Samec so samicou v zajatíSamec so samicou v zajatí
* Stádo, RuskoStádo, Rusko
* Ilustrácia z roku 1898Ilustrácia z roku 1898

Zdroje
------

1. 1 2  LUPTÁK, PETER. *Slovenské mená cicavcov sveta*. 1. vyd. Bojnice : Zoologická záhrada, 2003. ISBN 80-969059-9-6. S. 218.  (Poznámka: Názov uvedený v jazykovo nesprávnom tvare dagestánsky, namiesto správneho dagestanský (porov. napr.  a heslo dagestanský in: Slovník súčasného slovenského jazyka))
2. ↑
3. 1 2 3  LORTKIPANIDZE, B. & WEINBERG, P.. *Capra cylindricornis* [online]. , 2020, [cit. 2022-04-17]. Dostupné online.
4. 1 2 3 4 5 6 7 8 9  WEINBERG, P.J.. Capra cylindricornis. *Mammalian Species*, 2002, s. 1–9. Dostupné online.
5. 1 2  FROMFELD, Julia. *Capra caucasica cylindricornis (East Caucasian tur)* [online]. Animal Diversity Web, [cit. 2022-04-17]. Dostupné online. (po anglicky)
6. ↑  GAVASHELISHVILI, A.; YAROVENKO, Y. A.; BABAYEV, E. A.; MIKELADZE, G.; GURIELIDZE, Z.; DEKANOIDZE, D.; KERDIKOSHVILI, N.; NINUA, L.; PAPOSHVILI, N.. Modeling the distribution and abundance of eastern tur (Capra cylindricornis) in the Caucasus. *Journal of Mammalogy*, 2018, s. 885–897. Dostupné online.

* *Tento článok je čiastočný alebo úplný preklad článku East Caucasian tur na anglickej Wikipédii.*

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Kozorožec dagestanský**
* Spolupracuj na Wikidruhoch Wikidruhy ponúkajú informácie na tému **Kozorožec dagestanský**